Pleitooreenkoms vir onderwyseres wat ontvoerTharina Human, die vermeende baasbrein agter die dogtertjie se ontvoering, tydens ‘n vorige hofverskyning. (Foto: Christel Cornelissen) Tharina Human, die vermeende baasbrein agter die opspraakwekkende ontvoering van ŉ sesjarige meisie van Vanderbijlpark verlede jaar, het ŉ pleit-en-vonnisooreenkoms met die staat aangegaan. Human het Dinsdag weer in die Palm Ridge-hooggeregshof verskyn. Volgens haar regsverteenwoordiger, David Mey, sou Human se verhoor vandeesweek begin het. Die saak is egter tot Donderdag uitgestel vir die afhandeling van die pleit-en-vonnisproses. Human asook Pieter van Zyl, Laetitia Nel en Bofokeng Molemohi is van ontvoering, poging tot ontvoering en poging tot afpersing aangekla. Hulle word daarvan beskuldig dat hulle ŉ plan bedink het om die kind te ontvoer – wat hulle toe ook uitgevoer het – en ŉ losprys van R2 miljoen vir haar vrylating geëis het. Sy is sowat 18 uur ná haar ontvoering teruggevind en was fisiek ongedeerd. Tharina Human, Laetitia Nel, Pieter van Zyl en Bofokeng Molemohi. (Foto: Mia Spies/eNuus) Die dogtertjie is aanvanklik op 2 September verlede jaar voor Laerskool Kollegepark in Vanderbijlpark, waar sy en haar boetie leerders is, by haar ma gegryp. Human, Nel en Van Zyl is twee dae ná die ontvoering in hegtenis geneem en Molemohi eers sowat drie weke later. Nel, wat vroeër op borgtog vrygelaat is, gaan na verwagting ook skuld beken, terwyl Van Zyl en Molemohi nog ŉ pleitooreenkoms met die staat oorweeg. Laasgenoemde twee beskuldigdes bly in aanhouding.